‘रामखिलावन का रामराज्य’ रवि श्रीवास्तव द्वारा रचि व्यंग्य संग्रह है। श्री श्रीवास्तव लेखन के विविध पक्षों से जुड़े हुए हैं। व्यंग्य रचना के अतिरिक्त उनके काव्य संग्रह भी समय-समय पर प्रकाशित होते रहे हैं। साथ ही वे पत्रकारिता से भी जुड़े हुए हैं। आलोच्य संग्रह में तीस व्यंग्य रचनाएं सम्मिलित हैं। जिसमें से अधिकांश रचनाओं में भारतीय शासन तंत्र पर गहरा कटाक्ष किया गया है। हमारे देश में आजादी के बाद से अब तक तमाम विसंगतियां व्याप्त हैं। भ्रष्ट शासन व्यवस्था, अंधविश्वास, धार्मिक आडम्बर और रिश्वतखोरी के विरुद्ध लेखक सामान्य जनता को कुरेद-कुरेदकर जगाने की कोशिश करते हैं। आज का शासन तंत्र आदमी के अंदर की प्रतिभा को दरकिनार कर उसे दूसरी तरफ उलझने को विवश करता है। शनि की महादशा और बाजारवाद में लेखक ने, नेताओं द्वारा किस प्रकार धार्मिक आडम्बर फैलाकर भोलीभाली जनता पर शासन किया जाता है, को व्यंग्यात्मक शैली में प्रस्तुत किया है। धर्म के ठेकेदार सामान्यजन के बीच ईश्वर का भय दिखाते हैं और अंधविश्वास फैलाते हैं। सामान्य जनता प्रकोप के भय से उनके बताए रास्ते पर चलने लगती है और वह धार्मिक अंधविश्वास में उलझती चली जाती है। इसका लाभ व्यापारी वर्ग उठाता है। मंदिरों में भीड़ लगी रहती है। जिसका लाभ नेता उठाते हैं उन्हें तो वोट चाहिए। भोली-भाली जनता इसमें इतनी उलझ जाती है कि वह अपने विकास या कल्याण के विषय में सोच ही नहीं पाती है।